Coys Ekroyd

Coys Ayrin Ekroyd (; ) – Avstraliya yaponşünası, pedaqoqu, tərcüməçisi və akademiki.

 İlk illəri 
Coys Ekroyd 23 noyabr 1918-ci ildə Avstraliyanın Yeni Cənubi Uels ştatının Nyukasl şəhərində ailənin ikinci uşağı olaraq doğulmuşdur. Onun atası Alfred Volter Qoldsmit Ekroyd memar idi.

Ekroyd Nyukasl və Parramatta liseylərində təhsil almışdır. O, uşaq yaşlarından etibarən Yaponiyaya maraq göstərməyə başlamışdır. Yaponiya incəsənəti, yapon dili və samuraylar onu ən çox cəlb edən mövzular olmuşdur. O, 1936-cı ildə Sidney Universitetində müəllim təqaüdü ilə yapon dili üzrə təhsil almaq istəsə də, icazə ala bilməmişdir. Çünki həmin dövrdə Avstraliya məktəblərində yapon dilinə tələb çox aşağı idi. Buna görə də universitetdə ingilis dili, riyaziyyat və tarix üzrə təhsil almışdır.

 Karyerası 
Ekroyd Sidney oğlanlar məktəbində riyaziyyat müəllimi işləyərkən universitetdə yapon dili öyrənməyə başlamışdır. 1944–47-ci illərdə Sidney Universitetində yapon dilində mühazirələr vermişdir. Daha sonra Kembric Universitetinə getmiş, Aray Hakuseki haqqında dissertasiya yazmışdır.

Ekroyd Yaponiyaya ilk dəfə 1952-ci ildə Sayonci təqaüdü ilə səyahət etmiş, iki il boyunca Keyo və Tokio universitetlərində təhsil almışdır. 1952–56-cı illərdə Avstraliya Milli Universitetinin elmi işçisi, 1956–59-cu illərdə Kanberra Universiteti Kollecinin dosenti, 1959–65-ci illərdə isə Avstraliya Milli Universitetinin yapon dili üzrə professoru olmuşdur.

Ekroyd 1965-ci ildə Kvinslend Universitetində yenicə qurulmuş yapon dili və ədəbiyyatı fakültəsinin qurucu professoru seçilmişdir. 1967-ci ildə onun təşəbbüsü ilə Kvinslend hökuməti sınaq məqsədilə 6 liseydə yapon dili üzrə dərslər təşkil etmişdir. Ekroyd məktəblər üçün yapon dili dərslikləri yazmışdır. 1983-cü ildə karyerasını başa çatmışdır.

Ekyord Aray Hakusekinin avtobioqrafiyası olan "Oritaku Şiba no Ki" əsərini (1979) və onun müəllifi olduğu "Tokuşi Yoron" əsərini (1982) tərcümə etmişdir. Kvinslend Universitetinin bir binasına onun adı verilmiş, bu şərəfə layiq görülən ilk qadın olmuşdur. O, 30 avqust 1991-ci ildə Brisben şəhərinin Oşenflover qəsəbəsində ölmüş və kremasiya edilmişdir.

 Mükafatları 
Ekroyd təhsil sahəsindəki xidmətlərinə görə 1982-ci ildə "Britaniya imperiyası" ordeni ilə təltif olunmuşdur. 1983-cü ildə isə Avstraliya Humanitar Elmlər Akademiyasının üzvlüyünə qəbul edilmişdir.

Ekroyd xidmətlərinə görə Yaponiya hökuməti tərəfindən də mükafatlandırılmışdır. 1983-cü ildə Yaponiya mədəniyyətini dünyaya çatdırmaq üçün gördüyü işlərə görə Yamaqata Banto mükafatına, Avstraliya–Yaponiya əlaqələrinin inkişafında verdiyi töhfələrə görə isə 3-cü dərəcəli "Qiymətli tac" ordeninə layiq görülmüşdür.

 İstinadlar 

Kateqoriya:Avstraliya yaponşünasları
Kateqoriya:Yapon dilindən ingilis dilinə tərcümə edənlər